El Més Que Murs arriba a l'equador de l'edició de 2020 amb el mural que l'artista Kraser ha pintat a Sagunt
13 d’octubre 2020

  

![](/media/aeeeiion/82c_kraser2.jpg)  
  

El festival d'art urbà Més Que Murs, organitzat per la Regidoria de Joventut i Infància de l'Ajuntament de Sagunt, arriba a l'equador de l'edició de 2020 amb el mural que l'artista murcià Kraser ha realitzat a la cantonada de la plaça Major amb el carrer Castell. 

  

Kraser hi ha pretés plasmar la memòria històrica universal mitjançant la reinterpretació actualitzada de l'escultura grecoromana. Segons l'artista «**he volgut fer la representació contemporània de la deessa grega Niké o també coneguda pels romans com Victòria**». El mural té com a element principal la deessa alada que observa atentament la població de l'entorn més antic de Sagunt, «**com si ens diguera que no hauríem d'oblidar el nostre passat, però també ens convida a conéixer-lo i s'acomiada observant-nos atentament en el descens de la principal via d'accés a un enclavament inoblidable com és Ciutat Vella**». Representada com és habitual amb la corona de llorer i la palma en mà, «**estos elements es desfragmenten en abstraccions i composicions de colors en perfecte equilibri, proporció i harmonia, però mai perdent l'essència en l'execució de la pròpia imatge**», conclou l'artista.

  

![](/media/0wley2fp/82c_kraser3.jpg)  
  

Segons el regidor de Joventut i Infància, Guillermo Sampedro, «**portàvem ja diversos anys intentant incorporar Kraser al cartell del festival i, per fi, ha sigut possible. És un artista de primer nivell que encaixa perfectament a l'entorn de Ciutat Vella i a la ciutat de Sagunt, pel seu passat vinculat a la romanització atés que l'artista sol utilitzar motius grecollatins en les seues pintures**». A més, Sampedro ha afirmat que de moment «**les crítiques que estem rebent són molt positives i, a més, el mural suposa una autèntica benvinguda als visitants i turistes que pugen a la part antiga de Sagunt**».

  

Després del mural de El niño de las pinturas en l'avinguda Sindicalista Miguel Lluch i el de la Nena Wapa Wapa en el trinquet que van donar començament al festival, este tercer mural l'ha elaborat un dels artistes espanyols més internacionals ja que amb més de 30 anys de grafiter a la seua esquena, Kraser ha participat en els principals festivals d'art urbà del món. Natural de Cartagena (Múrcia), compagina la seua activitat de grafiter amb la de muralista i de pintura en xicotet format amb tècniques mixtes, des de l'oli i l'acrílic al llapis, passant pel collage.

  

En les pròximes setmanes es concretaran la resta de murals d'esta 5a edició del Més Que Murs, entre els quals, el que realitzarà Bize, un dels principals artistes locals i col·laborador del propi festival, o els futurs treballs de Natalia Ocerín o Fran Munyoz, també artistes de Sagunt.

  

  

![](/media/x4jfh4nn/82c_kraser5.jpg)  
![](/media/be5d5qjg/82c_kraser6.jpg)  
![](/media/ik4jnw1k/82c_kraser7.jpg)  
  
  
  
  

  

*   [](http://www.facebook.com/sharer.php?u=https://aytosagunto.es/va/actualitat/el-mes-que-murs-arriba-a-l-equador-de-l-edicio-de-2020-amb-el-mural-que-l-artista-kraser-ha-pintat-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-mes-que-murs-arriba-a-l-equador-de-l-edicio-de-2020-amb-el-mural-que-l-artista-kraser-ha-pintat-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-mes-que-murs-arriba-a-l-equador-de-l-edicio-de-2020-amb-el-mural-que-l-artista-kraser-ha-pintat-a-sagunt/ "Linked In")
*   [](mailto:?body=https://aytosagunto.es/va/actualitat/el-mes-que-murs-arriba-a-l-equador-de-l-edicio-de-2020-amb-el-mural-que-l-artista-kraser-ha-pintat-a-sagunt/)